La Bibia piemontèisa/Testament Neuv/Luca/Luca 3


Luca

3

Predicassion ëd Gioann Batìsta 

Ant l’ann ch’a fà quìndes dël règn ëd Tiberio, l’imperator roman; Ponsio Pilàt a l’era governator ëd la Giudèa, Eròd a l’era tetrarca an Galilèa, sò frel Flip, tetrarca 'nt ël pais d’Iturea e ‘d Tracònita, e Lisènia, tetrarca an Abilena; grand sacerdòt a j’ero Anna e Càifa. An col temp-lì Nosgnor a l’ha adressà soa paròla a Gioann, fieul ëd Zacarìa, ant ël desert. Gioann a përcorìa tuta la region dël Giordan an predicand un batèsim ëd pentiment për la remission dij pecà. Ëd cost Gioann, ël profeta Isaìa a l’avìa bin parlà, cand ch’a l’avìa scrivù: “A-i é na vos ch’a crija 'nt ël desert e ch’a dis: ‘Pronté la stra për la vnùa ‘d Nosgnor, spiané la via ch’a l’ha da passé, ch’a peussa rivé sensa antrap! J’anvalament a saran ampinì; le montagne e le colin-e a saran butà a livel; le vire a saran drissà e ij leugh grognolù a saran sulià. Anlora tuti a vëdran la salvëssa che Nosgnor a l’ha mandà”.

Gioann a disìa a la gent ch’a vnisìa da chiel për fese batesé: “Rassa ‘d vipre! Chi ch’a l’ha avertive dë scapé via dal giudissi ch’a l’é dapress a ven-e? Ch’a sìa vòstra vita a fé vëdde che vòstra conversion a l’é sincera e s-cëtta! Buteve nen a dì an tra ‘d vojàutri che Abraham a l’é vòst pare e ch’i l’eve nen da avèj tëmma dël giudissi ‘d Nosgnor, përché iv diso che Nosgnor a podrìa fé nasse, s’a vorèissa, ëd fieuj d‘Abraham fin-a da ste pere-sì. L’apia a l’é già butà a la rèis ëd j’erbo, e tùit j’erbo ch’a dan nen dij frut ch’a sìo bon, a saran tajà e campà 'nt ël feu”.

Anlora la gent a-j ciamava: “Còsa l’om-ne da fé, donca?”. Gioann a l’ha replicà: “Che col ch’a l’ha doi vestì, ch'a na daga un a col ch’an n’ha gnun; e che col ch’a l’ha da mangé, ch’a na fasa part con coj ch’a l’han fam”. An tra ‘d coj ch’a j’ero vnùje da chiel për esse batesà, a-i era fin-a dij publican, dij coletàire coròt ëd le taje. Costi-sì a l’han ciamaje: “Magìster, còsa l’om-ne da fé nojàutri?”. E a l’ha dije: “Pretende gnente 'd pì ‘d lòn ch’a l’é comandave ‘d cheuje”. Dij soldà a l’han ëdcò ciamaje: “E noi, còsa l’om-ne da fé?”. A l’ha dije: “Fé gnun-a estorsion o ‘d denonsie fàusse, ma contenteve ‘d vòstra paga”.

La susta dla venùa dël Messìa a l’era granda an tra la gent e tùit as domandavo se a le vòlte mai a sarìa nen chiel, Gioann, ël Messìa. Gioann a rëspondìa a tuti parèj: “Mi, antant, iv batëso con d’eva, ma a-i na ven un ch’a l’é pì grand che mi, tant grand che mi i sarìa gnanca degn ëd dëslié le liasse dle sàndole ch’a pòrta. A sarà col-lì ch'av batesërà con lë Spìrit Sant e con ël feu. Con sò val, chiel a l’é pront a separé la la vòrva dal gran. Peui a netierà soa àira: a rabrastrà ‘l forment e l’ambaronrà 'nt sò grané, ma la strobia a la farà brusé 'nt ël feu ch’as dëstissa pì nen”. Con coste e motobin d’àutre esortassion, Gioann a nunsiava al pòpol la Bon-a Neuva. Pì ‘d lòn, Gioann a criticava an pùblich ël tetrarca Eròd përché col-lì a l’avìa vorsù maridesse con Eròdias, la fomna ‘d Flip sò frel, e për càusa ‘d tut ël mal ch’a l’avìa fàit. Parèj, Eròd a l’ha falo buté an përzon, giontand ëdcò cost pecà a tùit j’àutri ch’a l'avìa.

Prinsìpi dël ministeri ‘d Gesù: batèsim e genealogìa 

Ora, antant che la gent as fasìa batesé, 'dcò Gesù a l’é fase batesé. Mentre che Gesù a pregava, ël cel a l’é duvertasse, e lë Spìrit Sant a l’é calà an su chiel sota na forma ‘d còrp, parèj 'd na colomba. Antlora a l’é staje na vos dal cel, ch’a l’ha dije: “Ti ’t ses mè Fieul, ch’i-j veuj tant bin: i son pròpi compiasume ‘d ti”.

Gesù a l’avìa apopré tranta agn cand ch’a l’ha comensà sò ministeri an pùblich. Gesù a l’era conossù coma ‘l fieul ëd Giusèp. Giusèp a l’era ‘l fieul d’Eli. Eli a l’era ‘l fieul ëd Matat; Matat a l’era ‘l fieul ëd Lévi. Lévi a l’era ‘l fieul ëd Melchi. Melchi a l’era ‘l fieul ëd Jannai. Jannai a l’era ‘l fieul ëd Giusèp. Giusèp a l’era ‘l fieul ëd Matatìa. Matatìa a l’era ‘l fieul ëd Amos; Amos a l’era ‘l fieul ëd Nahum. Nahum a l’era l’ fieul d’Eslì; Eslì a l’era ‘l fieul ëd Nangai. Nangai a l’era ‘l fieul ëd Maat. Maat a l’era ‘l fieul ëd Matatìa; Matatìa a l’era ‘l fieul ëd Semeien. Semeien a l’era ‘l fieul ëd Josech; Josech a l’era ‘l fieul ëd Jodà. Jodà a l’era ‘l fieul ëd Resà. Resà a l’era ‘l fieul ëd Zorobabel. Zorobabel a l’era ‘l fieul ëd Salatiel; Salatiel a l’era ‘l fieul ëd Neri. Neri a l’era ‘l fieul d’Adì. Adì a l’era ‘l fieul ëd Cosam. Cosam a l’era ‘l fieul d’Elmadam. Elmadam a l’era ‘l fieul d’Er. Er a l’era ‘l fieul ëd Giosué. Giosué a l’era ‘l fieul ëd Elieser. Elieser a l’era ‘l fieul ëd Jorim. Jorim a l’era ‘l fieul ëd Matat; Matat a l’era ‘l fieul ëd Levi. Levi a l’era ‘l fieul ëd Simeon; Simeon a l’era ‘l fieul ëd Giuda; Giuda a l’era ‘l fieul ëd Giusèp. Giusèp a l’era ‘l fieul ëd Giònam; Giònam a l’era ‘l fieul ëd Eliachim. Eliachim a l’era ‘l fieul ëd Meleà; Meleà a l’era ‘l fieul ëd Mennà. Mennà a l’era ‘l fieul ëd Matatà. Matatà a l’era ‘l fieul ëd Natan; Natan a l’era ‘l fieul ëd David. David a l’era ‘l fieul ëd Iesse. Iesse a l’era ‘l fieul d’Obed. Obed a l’era ‘l fieul ëd Bos; Bos a l’era ‘l fieul ëd Salmon; Salmon a l’era ‘l fieul ëd Naasson. Naasson a l’era ‘l fieul ëd Aminadab; Aminadab a l’era ‘l fieul d'Admin; Admin a l’era ‘l fieul d’Arni; Arni a l’era ‘l fieul d'Esron; Esron a l’era ‘l fieul ëd Peres; Peres a l’era ‘l fieul ëd Giuda. Giuda a l’era ‘l fieul ëd Giacòb. Giacòb a l’era ‘l fieul ëd Isach; Isach a l’era ‘l fieul d’Abraham. Abraham a l’era ‘l fieul ëd Tera. Tera a l’era ‘l fieul ëd Nahor. Nahor a l’era ‘l fieul ëd Serug; Serug a l’era ‘l fieul ëd Ragaù. Ragaù a l’era ‘l fieul ëd Peleg. Peleg a l’era ‘l fieul d'Eber; Eber a l’era ‘l fieul ëd Siela. Siela a l’era ‘l fieul ëd Cainam. Cainam a l’era ‘l fieul d'Arfasiad; Arfasiad a l’era ‘l fieul ëd Sem; Sem a l’era ‘l fieul ëd Noé. Noé a l’era ‘l fieul ëd Lamech. Lamech a l’era ‘l fieul ëd Matusalem; Matusalem a l’era ‘l fieul d’Enoch. Enoch a l’era ‘l fieul ëd Jared. Jared a l’era ‘l fieul ëd Malalel; Malalel a l’era ‘l fieul ëd Chenan. Chenan a l’era ‘l fieul d'Enos; Enos a l’era ‘l fieul ëd Set. Set a l’era ‘l fieul d’Adam; Adam a l’era ‘l fieul ëd Dé.

Nòte 

Bibia
Testament Neuv
Luca